ປະທານລັດຖະສະພາແຫ່ງລາຊະອານາຈັກກຳປູເຈຍ ສົມເດັດ ເຮັງ ສຳຣີນ ແລະ ປະທານສະພາແຫ່ງຊາດ ຫວຽດນາມ ຫງວຽນທີ້ກິມເງິນ ໃນພິທີຕ້ອນຮັບເປັນທາງການ (ພາບ: TTXVN)
ວກ.ອອນໄລ - ໂດຍຕອບສະໜອງຕາມຄຳເຊີນຂອງ ສົມເດັດ ເຮັງ ສຳຣີນ ປະທານລັດຖະສະພາ ແຫ່ງ ລາຊະອານາຈັກ ກຳປູເຈຍ, ຕອນແລງວັນທີ 27 ກັນຍາ 2016, ທ່ານນາງປະທານສະພາແຫ່ງຊາດຫວຽດນາມ ຫງວຽນທີ້ກິມເງິນ ແລະ ຄະນະຜູ້ແທນຂັ້ນສູງ ສະພາແຫ່ງຊາດຫວຽດນາມ ໄດ້ເລີ່ມຕົ້ນການຢ້ຽມຢາມສັນທະວະໄມຕີເປັນທາງການ ທີ່ລາຊະອານາຈັກກຳປູເຈຍ ແຕ່ວັນທີ 27 ຫາ 28 ກັນຍາ 2016.
ພາຍຫຼັງພິທີຕ້ອນຮັບຢ່າງເປັນທາງການ, ປະທານລັດຖະສະພາແຫ່ງ ລາຊະອານາຈັກກຳປູເຈຍ ສົມເດັດ ເຮັງ ສຳຣີນ ແລະ ທ່ານນາງປະທານສະພາແຫ່ງຊາດຫວຽດນາມ ຫງວຽນທີ້ກິມເງິນ ໄດ້ດຳເນີນການພົບປະເຈລະຈາກັນ. ປະທານລັດຖະສະພາແຫ່ງ ລາຊະອານາຈັກກຳປູເຈຍ ສົມເດັດ ເຮັງ ສຳຣີນ ໄດ້ສະແດງຄວາມຊົມເຊີຍຢ່າງສຸດໃຈ ຕໍ່ການຢ້ຽມຢາມສັນທະວະໄມຕີ ລາຊະອານາຈັກກຳປູເຈຍ ຢ່າງເປັນທາງການ ຂອງ ທ່ານນາງປະທານສະພາແຫ່ງຊາດຫວຽດນາມ ຫງວຽນທີ້ກິມເງິນ ແລະ ຄະນະຜູ້ແທນຂັ້ນສູງ ສະພາແຫ່ງຊາດຫວຽດນາມ; ຢັ້ງຢືນຄວາມໝາຍສຳຄັນຂອງການຢ້ຽມຢາມ ຊຶ່ງສະແດງໃຫ້ເຫັນເຖິງການປັບປຸງ ຄວາມສາມັກຄີມິດຕະພາບ ລະຫວ່າງສອງປະເທດ, ສອງສະພາແຫ່ງຊາດ ແລະ ປະຊາຊົນສອງປະເທດ.
ປະທານລັດຖະສະພາແຫ່ງ ລາຊະອານາຈັກກຳປູເຈຍ ສົມເດັດ ເຮັງ ສຳຣີນ ໄດ້ອວຍພອນຊົມເຊີຍທ່ານນາງຫງວຽນທີ້ກິມເງິນ ທີ່ໄດ້ຮັບການເລືອກຕັ້ງໃຫ້ດຳລົງຕຳແໜ່ງ ປະທານສະພາແຫ່ງຊາດຫວຽດນາມ, ແລະເນັ້ນວ່າ ໃນຕະຫຼອດ 4 ວາລະຂອງສະພາແຫ່ງຊາດທີ່ຜ່ານມາ, ຄວາມພົວພັນມິດຕະພາບ ແລະການຮ່ວມມືສອງຝ່າຍ ໄດ້ຮັບການປັບປຸງ ແລະຂະຫຍາຍຕົວຢ່າງບໍ່ຢຸດຢັ້ງ, ໝັ້ນໃຈວ່າ ຄວາມພົວພັນອັນຈົບງາມນີ້ຈະສືບຕໍ່ຂະຫຍາຍຕົວຍິ່ງກວ່າອີກໃນຕໍ່ໜ້າ.
ທ່ານນາງປະທານສະພາແຫ່ງຊາດຫວຽດນາມ ຫງວຽນທີ້ກິມເງິນ ສະແດງຄວາມດີໃຈທີ່ໄດ້ມາຢ້ຽມຢາມ ລາຊະອານາຈັກກຳປູເຈຍ ຢ່າງເປັນທາງການ, ແລະໃຫ້ຮູ້ວ່າ ນີ້ເປັນການໄປປະຕິບັດງານຢູ່ຕ່າງປະເທດຄັ້ງທຳອິດ ໃນຕຳແໜ່ງປະທານສະພາແຫ່ງຊາດຫວຽດນາມ ຊຶ່ງມີຄວາມປະສົງທີ່ຈະແບ່ງປັນ ຄວາມສາມັກຄີມິດຕະພາບທີ່ເປັນມູນເຊື້ອ ແລະ ການຮ່ວມມືຮອບດ້ານຫວຽດນາມ - ກຳປູເຈຍ.
ປະທານສະພາແຫ່ງຊາດຫວຽດນາມ ແລະ ປະທານລັດຖະສະພາກຳປູເຈຍ ໄດ້ແຈ້ງໃຫ້ກັນຊາບໂດຍທົ່ວໄປ ກ່ຽວກັບສະພາບການເສດຖະກີດ - ສັງຄົມ ແລະ ການເຄື່ອນໄຫວຂອງສະພາແຫ່ງຊາດ ຂອງແຕ່ລະປະເທດ. ສອງຝ່າຍໃຫ້ທັດສະນະວ່າ, ໃນສະພາບການໂລກແລະພາກພື້ນມີການຜັນປ່ຽນທີ່ສັບສົນຫຼາຍຢ່າງນັ້ນ ຄວາມພົວພັນສາມັກຄີລະຫວ່າງສອງປະເທດ ຕ້ອງໄດ້ຮັບການປັບປຸງ ແລະ ພັດທະນາ. ຝ່າຍຫວຽດນາມຢືນຢັນໃຫ້ຄວາມສຳຄັນຢ່າງຕໍ່ເນື່ອງ ແລະໃຫ້ບຸລິມະສິດສູງສຸດແກ່ການປັບປຸງ ແລະເພີ່ມທະວີຄວາມສຳພັນເພື່ອນບ້ານທີ່ດີ, ມິດຕະພາບທີ່ເປັນມູນເຊື້ອ, ການຮ່ວມມືຮອບດ້ານ ໝັ້ນຄົງ ຍາວນານກັບກຳປູເຈຍ.
ປະທານສະພາແຫ່ງຊາດທັງສອງ ສະແດງຄວາມຮູ້ສຶກດີໃຈທີ່ເຫັນວ່າ ການຮ່ວມມືດ້ານເສດຖະກິດ ການຄ້າ ການລົງທຶນ ລະຫວ່າງສອງປະເທດ ສືບຕໍ່ຂະຫຍາຍຕົວຢ່າງຮອບດ້ານ ແຕ່ສູງກາງຮອດທ້ອງຖິ່ນຕ່າງໆຂອງສອງປະເທດ. ມາຮອດປະຈຸບັນ, ບັນດາວິສາຫະກິດຂອງຫວຽດນາມໄດ້ມີ 182 ໂຄງການລົງທຶນຢູ່ກຳປູເຈຍ ດ້ວຍຈຳນວນທຶນຈົດທະບຽນປະມານ 2,85 ຕື້ໂດລາສະຫະລັດ. ບັນດາໂຄງການລົງທຶນໄດ້ຜັນຂະຫຍາຍຢ່າງຄົບຊຸດໃນບັນດາຂົງເຂດທີ່ສຳຄັນ, ຫຼາຍໂຄງການຂະໜາດໃຫຍ່ມີຜົນກະທົບຊຸກຍູ້ການພັດທະນາເສດຖະກິດ - ສັງຄົມຂອງກຳປູເຈຍ ເຊັ່ນ: ກະສິກຳ ການປ່າໄມ້ ພະລັງງານ ການເງິນ ທະນາຄານ ການປະກັນໄພ ໂທລະຄົມມະນາຄົມ…
ປະທານລັດຖະສະພາແຫ່ງ ລາຊະອານາຈັກກຳປູເຈຍ ຊົມເຊີຍບັນດາຂໍ້ຕົກລົງທີ່ລັດຖະບານຂອງສອງປະເທດໄດ້ເຊັນກັນ ແລະເນັ້ນວ່າ ລັດຖະສະພາແຫ່ງ ລາຊະອານາຈັກກຳປູເຈຍ ຈະຕິດຕາມກວດກາເພື່ອໃຫ້ຂໍ້ຕົກລົງເຫຼົ່ານີ້ໄດ້ຮັບການປະຕິບັດເປັນຢ່າງດີ, ເປັນຕົ້ນແມ່ນໃນຂົງເຂດຄົມມະນາຄົມ, ເຊື່ອມຈອດໂຄງສ້າງພື້ນຖານ ລະຫວ່າງສອງປະເທດ.
ທ່ານນາງປະທານສະພາແຫ່ງຊາດຫວຽດນາມ ຫງວຽນທີ້ກິມເງິນ ສະແດງຄວາມຂອບໃຈຕໍ່ລັດຖະສະພາ, ລັດຖະບານກຳປູເຈຍ ທີ່ໄດ້ໃຫ້ຄວາມເອົາໃຈໃສ່ ອຳນວຍຄວາມສະດວກໃຫ້ຊຸມຊົນຊາວຫວຽດນາມໄດ້ດຳລົງຊີວິດ, ທຳມາຫາກິນ ປະກອບສ່ວນເຂົ້າໃນການກໍ່ສ້າງ ພັດທະນາລາຊະອານາຈັກກຳປູເຈຍ.
ພ້ອມກັບຄວາມພົວພັນດ້ານການເມືອງທີ່ດີງາມ, ການຮ່ວມມືລະຫວ່າງສະພາແຫ່ງຊາດຫວຽດນາມ ກັບລັດຖະສະພາ ແລະສະພາສູງກຳປູເຈຍ ກໍ່ນັບມື້ນັບຂະຫຍາຍຕົວ. ເພື່ອເສີມຂະຫຍາຍຜົນຂອງການຮ່ວມມືໃນເວລາທີ່ຜ່ານມາ, ແນໃສ່ພັດທະນາການພົວພັນລະຫວ່າງສອງປະເທດ, ສອງສະພາແຫ່ງຊາດ ໃຫ້ເຂົ້າສູ່ລວງເລິກ ມີປະສິດທິຜົນຕົວຈິງ, ທ່ານນາງປະທານສະພາແຫ່ງຊາດຫວຽດນາມ ຫງວຽນທີ້ກິມເງິນ ສະເໜີນຳລັດຖະສະພາກຳປູເຈຍ ກໍຄືບັນດາສະມາຊິກລັດຖະສະພາກຳປູເຈຍ ຈົ່ງສືບຕໍ່ເອົາໃຈໃສ່ເພີ່ມພູນຄູນສ້າງສາຍພົວພັນສາມັກຄີມິດຕະພາບ ແລະ ການຮ່ວມມືຮອບດ້ານ ລະຫວ່າງສອງປະເທດກຳປູເຈຍ ແລະ ຫວຽດນາມ.
ປະທານລັດຖະສະພາແຫ່ງ ລາຊະອານາຈັກກຳປູເຈຍ ສະເໜີໃຫ້ສອງຝ່າຍສືບຕໍ່ຮ່ວມມື, ແບ່ງປັນບົດຮຽນປະສົບການ ລະຫວ່າງບັນດາຄະນະຜູ້ແທນ, ສະມາຊິກສະພາແຫ່ງຊາດຕາມແບບທະວິພາຄີ ແລະ ພະຫຸພາຄີ. ເນື່ອງໃນໂອການນີ້ ປະທານລັດຖະສະພາແຫ່ງ ລາຊະອານາຈັກກຳປູເຈຍ ສະແດງຄວາມຂອບໃຈຕໍ່ສະພາແຫ່ງຊາດຫວຽດນາມ ທີ່ໄດ້ໃຫ້ຄວາມຮ່ວມມື ຊ່ວຍເຫຼືອໃນການກໍ່ສ້າງແຫຼ່ງບຸກຄະລາກອນ, ປະກອບອຸປະກອນ ແລະ ເຄື່ອງມືອື່ນໆ ເພື່ອແນໃສ່ຍົກສູງປະສິດທິຜົນການເຄື່ອນໄຫວໃຫ້ລັດຖະສະພາກຳປູເຈຍ.
ປະທານສະພາແຫ່ງຊາດທັງສອງເຫັນດີເປັນເອກະພາບ ຈະສືບຕໍ່ຍູ້ແຮງບົດບາດຕິດຕາມກວດກາຂອງສະພາແຫ່ງຊາດ ຕໍ່ການປະຕິບັດຂໍ້ຕົກລົງຕ່າງໆທີ່ລັດຖະບານຂອງສອງປະເທດໄດ້ລົງນາມ; ສືບຕໍ່ແບ່ງປັນ, ຊ່ວຍເຫຼືອ, ໃຫ້ຄຳປຶກສາຊຶ່ງກັນແລະກັນ ກ່ຽວກັບບັນດາບັນຫາສາກົນທີ່ສອງຝ່າຍມີຄວາມສົນໃຈ; ເພີ່ມທະວີການຮ່ວມມືຢ່າງແໜ້ນແຟ້ນຢູ່ໃນບັນດາເວທີປາໄສລະຫວ່າງລັດຖະສະພາພາກພື້ນ ແລະ ສາກົນ ທີ່ສະພາແຫ່ງຊາດຂອງສອງປະເທດເປັນສະມາຊິກ.
ໃນເວລາຢູ່ຢ້ຽມຢາມລາຊະອານາຈັກ ກຳປູເຈຍ, ທ່ານນາງປະທານສະພາແຫ່ງຊາດຫວຽດນາມ ຫງວຽນທີ້ກິມເງິນ ໄດ້ເຂົ້າຢ້ຽມຄຳນັບເຈົ້າຊີວິດກຳປູເຈຍ ນະໂຣດົມ ສີຫະມຸນີ; ພົບປະກັບນາຍົກລັດຖະມົນຕີ ຮຸນເຊນ. ເຈົ້າຊີວິດ ນະໂຣດົມ ສີຫະມຸນີ ຢືນຢັນປະຊາຊົນກຳປູເຈຍໄດ້ຈົດຈຳຢູ່ສະເໝີ ກ່ຽວກັບຄວາມສະໜັບສະໜູນ ຊ່ວຍເຫຼືອອັນໃຫຍ່ຫຼວງແລະລ້ຳຄ່າຂອງປະຊາຊົນຫວຽດນາມ; ຢືນຢັນຫວຽດນາມເປັນເພື່ອນທີ່ດີຂອງປະຊາຊົນກຳປູເຈຍ ຊຶ່ງໄດ້ໃຫ້ການຊ່ວຍເຫຼືອອັນໃຫຍ່ຫຼວງແກ່ປະຊາຊົນກຳປູເຈຍ ເພື່ອຄວາມເປັນເອກະລາດ ອິດສະຫຼະພາບຂອງກຳປູເຈຍກ່ອນໜ້ານນີ້, ກໍ່ຄືການສ້າງສາພັດທະນາປະເທດກຳປູເຈຍໃນປັດຈຸບັນ.
ໃນການພົບປະກັບ ສົມເດັດ ໄຊຈູມ ປະທານສະພາສູງກຳປູເຈຍ ສອງຝ່າຍໄດ້ຊົມເຊີຍຜົນສຳເລັດຂອງວຽກງານແບ່ງເຂດປັກຫຼັກໝາຍຊາຍແດນ ລະຫວ່າງສອງປະເທດ ໃນເວລາທີ່ຜ່ານມາ, ທ່ານນາງປະທານສະພາແຫ່ງຊາດຫວຽດນາມ ຫງວຽນທີ້ກິມເງິນ ແລະ ປະທານສະພາສູງກຳປູເຈຍ ສົມເດັດ ໄຊຈູມ ໄດ້ພ້ອມກັນສະແດງຄວາມປາຖະໜາຂອງສອງປະເທດ ຈະແກ້ໄຂບັນຫາທີ່ຍັງຄ້າງຄາຕາມແນວຊາຍແດນສອງປະເທດທັງໝົດ ໃຫ້ສຳເລັດ ເພື່ອກໍ່ສ້າງຊາຍແດນແຫ່ງສັນຕິພາບ ມິດຕະພາບ ການຮ່ວມມື ແລະ ພັດທະນາ; ພ້ອມນັ້ນ ກໍ່ໃຫ້ທັດສະນະວ່າ ຜົນສຳເລັດຂອງວຽກງານແບ່ງເຂດປັກຫຼັກໝາຍຊາຍແດນເປັນຊັບສົມບັດອັນລ້ຳຄ່າສຳລັບຄົນຮຸ່ນອະນາຄົດ./.
ໂດຍ ບນ (ສັງລວມຈາກຂ່າວສານຫວຽດນາມ)